Măsuri de amploare pentru combaterea pestei porcine: Autoritățile propun împușcarea a peste 30.000 de mistreți în toată țara și eradicarea totală a acestora și a prădătorilor în zonele afectate de epidemie

Ministrul Apelor și Pădurilor, Ioan Deneș, propune într-un proiect de ordin de ministru, consultat de G4Media.ro, măsuri fără precedent pentru combaterea pestei porcine: suplimentarea, la nivel național, cu aproape 30.000 a numărului de mistreți care pot fi vânați (trebuie împușcați în următoarele trei luni), împușcarea tuturor mistreților din zonele afectate de pestă, vânarea în întregime în următoarele trei luni a cotelor de prădători cu păr și pene (lupi, vulpi, râși, ulii, vulturi etc) aprobate pentru întregul an, precum și împușcarea în totalitate a acestor prădători în zonele afectate de pestă.

Măsurile propuse vin ca soluții de ultimă oră, deși pesta porcină a fost semnalată în România încă de anul trecut.

Cele mai importante prevederi din proiectul de ordin de ministru:

suplimentarea cu 27.914 a numărului de mistreți care pot fi vânați în România în sezonul 2018 – 2019 (cotele inițiale aprobate în luna mai erau de 53.154 mistreți);

obligativitatea ca cei aproape 30.000 de mistreți în plus să fie vânați în următoarele 3 luni;

obligativitatea ca în următoarele 3 luni să fie vânate integral cotele aprobate pentru întregul an la prădătorii cu păr și pene (lupi, vulpi, râși, ulii, vulturi etc);

împușcarea, în termen de o lună de zile de la confirmarea viruslui, a tuturor mistreților și a tuturor prădătorilor cu păr și pene în zonele afectate de pesta porcină (potrivit proiectului de ordin, zona afectată este definită ca aria calculată cu o rază de 13 km de la cazul de pestă porcină africană, compusă din zona infectată cu o rază de 8 km și zona tampon de 5 km în exteriorul zonei infectate);

metodele de vânătoare trebuie să fie dintre cele care nu dislocă efectivul, respectiv ”la pândă” și ”la dibuit”;

vânătoarea se realizează de gestionarii fondurilor cinegetice cu vânători autorizați, personal silvic, personal de specialitate angajat și alte categorii de personal care au fost instruite de personal abilitat (în zonele de frontieră cu Ucraina, Republica Moldova și Ungaria va acționa și personal al Ministerului Afacerilor Interne).

Proiectul de ordin de ministru a fost publicat luni, 6 august, pe site-ul Ministerului Apelor și Pădurilor și va sta în dezbatere publică vreme de zece zile înainte de a fi aprobat și de a intra în vigoare.

Puteți consulta aici proiectul de ordin de ministru: Ordin-măsuri-PPA (1).

(Foto: Mistreți împușcați la vânătoare / Sursa: Facebook Petruț Valentin)